b'\n_START_ARTICLE_\nU.S. Coast Guard Reserve\n_START_PARAGRAPH_\nU.S. Coast Guard Reserve er den milit\xc3\xa6re reserven i den amerikanske kystvakten, best\xc3\xa5ende av rundt 8000 reservister (2008). Kystvaktreservistene trener vanligvis \xc3\xa9n helg hver m\xc3\xa5ned, og kan utf\xc3\xb8re opptil 15 dager i aktiv tjeneste hvert \xc3\xa5r._NEWLINE_V\xc3\xa5pengrenen ble opprettet i 1939 som en sivil reservestyrke. I april 1941 tr\xc3\xa5dte en lov i kraft som gjorde styrken milit\xc3\xa6r._NEWLINE_Reserven har som oppgave \xc3\xa5 kunne forsterke kystvakten med veltrent og h\xc3\xb8yt kvalifisert personell for aktiv tjeneste i tilfelle krig eller nasjonale n\xc3\xb8dstilstander, katastrofer eller ulykker.  _NEWLINE_Under annen verdenskrig forsynte reserven kystvakten med hele 92 prosent av dens toppstyrke p\xc3\xa5 214\xc2\xa0000 mann. Det ble ogs\xc3\xa5 opprettet en kvinnelig reservestyrke p\xc3\xa5 dr\xc3\xb8yt 10\xc2\xa0000, ledet av kaptein Dorothy C. Stratton. I tillegg var det ogs\xc3\xa5 125\xc2\xa0000 midlertidige kystvaktsreservister som p\xc3\xa5 forskjellig vis bidro til krigsinnsatsen. _NEWLINE_Under Koreakrigen tjenestegjorde 8\xc2\xa0300 reservister, og under Vietnamkrigen kom styrken i 1969 opp i 17\xc2\xa0815._NEWLINE_Etter den kalde krigen sank antallet reservister, men de ble satt inn under begge Irak-krigene.'